《贺徐原一亚卿得双生子》
明代·程敏政

画堂俯通逵，佳气日葱茜。襁褓忽双生，彷佛蚌珠见。

凭谁分伯仲，婉娈如一面。主人廊庙姿，慷慨济时彦。

及此熊罴祥，那觉鬓丝变。升升骐骥种，采采芣苢眷。

坐令阀阅家，远迩一惊羡。纷纭会汤饼，箫管动庭院。

末由充贺宾，追逐叨一面。为赋瓜瓞篇，迂迟笑衰倦。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。